Rīgā

|  |  |  |
| --- | --- | --- |
| 15.01.2019. | Nr. | 11-5/7-2-VK/212 |
|  |  |  |

**Valsts kancelejai**

*Par Ministru kabineta sēdes protokollēmuma*

*"Par Ministru kabineta 2017.gada 3.maija sēdes*

*protokollēmuma (prot.Nr.22 36.§) "Informatīvais*

*ziņojums "Par valsts nekustamo īpašumu pārvaldīšanas*

*informācijas apmaiņas sistēmas datu bāzē esošās*

*informācijas tālāku izmantošanu valsts nekustamo*

*īpašumu pārvaldīšanā"" 3.punktā dotā uzdevuma*

*izpildi" projektu*

Saskaņā ar Ministru kabineta 2009.gada 7.aprīļa noteikumu Nr.300 "Ministru kabineta kārtības rullis" 244.punktu iesniedzu izskatīšanai Ministru kabineta sēdē Ministru kabineta sēdes protokollēmuma "Par Ministru kabineta 2017.gada 3.maija sēdes protokollēmuma (prot.Nr.22 36.§) "Informatīvais ziņojums "Par valsts nekustamo īpašumu pārvaldīšanas informācijas apmaiņas sistēmas datu bāzē esošās informācijas tālāku izmantošanu valsts nekustamo īpašumu pārvaldīšanā"" 3.punktā dotā uzdevuma izpildi" projektu (turpmāk – protokollēmuma projekts).

|  |  |  |
| --- | --- | --- |
| 1. | Iesniegšanas pamatojums | Saskaņā ar Ministru kabineta 2017.gada 3.maija sēdes protokola Nr.22 36.§ "Informatīvais ziņojums "Par valsts nekustamo īpašumu pārvaldīšanas informācijas apmaiņas sistēmas datu bāzē esošās informācijas tālāku izmantošanu valsts nekustamo īpašumu pārvaldīšanā"" (turpmāk – protokollēmums) 2.punktu Finanšu ministrijai (valsts akciju sabiedrībai "Valsts nekustamie īpašumi") uzdots līdz 2017.gada 31.decembrim veikt aptauju par lietotāju apmierinātību ar Vienotās valsts nekustamo īpašumu uzskaites informācijas sistēmas (turpmāk – Informācijas sistēma) sniegtajām iespējām, nepieciešamajiem tehniskajiem uzlabojumiem un satura papildinājumiem. Lai nodrošinātu informatīvajā ziņojumā minētās papildu informācijas iekļaušanu Informācijas sistēmā, protokollēmuma 3.punktā Finanšu ministrijai (valsts akciju sabiedrībai "Valsts nekustamie īpašumi") uzdots līdz 2018.gada 31.decembrim izstrādāt attiecīgus grozījumus Ministru kabineta 2011.gada 6.decembra noteikumos Nr.934 "Noteikumi par valsts nekustamā īpašuma pārvaldīšanas principiem un kārtību" un Ministru kabineta 2013.gada 29.oktobra noteikumos Nr.1191 "Kārtība, kādā publiska persona nomā nekustamo īpašumu no privātpersonas vai kapitālsabiedrības un publicē informāciju par nomātajiem un nomāt paredzētajiem nekustamajiem īpašumiem".  Izpildot doto uzdevumu, veikta Informācijas sistēmas lietotāju aptauja, kā arī izstrādāti un Valsts sekretāru sanāksmē 2018.gada 16.augustā (prot.Nr.32, 10.§, VSS-816 un 11.§, VSS-817) izsludināti Ministru kabineta noteikumu projekti "Grozījumi Ministru kabineta 2011.gada 6.decembra noteikumos Nr.934 "Noteikumi par valsts nekustamā īpašuma pārvaldīšanas principiem un kārtību"" (turpmāk – MK noteikumu projekts VSS-816) un "Grozījumi Ministru kabineta 2013.gada 29.oktobra noteikumos Nr.1191 "Kārtība, kādā publiska persona nomā nekustamo īpašumu no privātpersonas vai kapitālsabiedrības un publicē informāciju par nomātajiem un nomāt paredzētajiem nekustamajiem īpašumiem"" (turpmāk – MK noteikumu projekts VSS-817).  Ministru kabineta noteikumu projektu saskaņošanas procesā Tieslietu ministrija atbalstījusi to tālāko virzību, vienlaikus izsakot vairākus iebildumus (Tieslietu ministrijas 2018.gada 3.septembra vēstule Nr.1-9.1/1046 un 2018.gada 4.septembra vēstule Nr.1-9.1/1053). Attiecībā uz MK noteikumu projektu VSS-817 Tieslietu ministrija cita starpā norādījusi, ka jautājuma praktiskā realizācija jaunā uzdevuma izpildē ir konceptuāli pārrunājama ar Valsts zemes dienestu, tostarp anotācijā nav korekti risināta jautājuma finansiālā ietekme. Iebildumi par minētajiem Ministru kabineta noteikumu projektiem saņemti arī no citām institūcijām.  Ievērojot minēto, lai jautājuma praktisko realizāciju konceptuāli pārrunātu ar Valsts zemes dienestu, tika organizētas divas sanāksmes, kur piedalījās Finanšu ministrijas, valsts akciju sabiedrības "Valsts nekustamie īpašumi" un Valsts zemes dienesta pārstāvji. Saistībā ar sanāksmēs panākto vienošanos, tiek pārskatīts ne vien norādāmās informācijas apjoms par privātpersonu īpašumiem, ar kuru Informācijas sistēmu tiešsaistes režīmā nodrošinās Valsts zemes dienests, bet arī jau šobrīd Valsts zemes dienesta nodoto datu par valsts īpašumiem saturs, lai, izstrādājot izmaiņas programmnodrošinājumā, novērstu apstākli, ka Valsts zemes dienests nodod vairāk informācijas nekā nepieciešams Informācijas sistēmas vajadzībām. Līdz ar to šobrīd sadarbībā ar Valsts zemes dienestu norisinās darbs pie Informācijas sistēmā nepieciešamā informācijas apjoma precizēšanas, lai izvērtētu, vai nepieciešami papildu grozījumi MK noteikumu projektā VSS-816. Pēc vienošanās panākšanas par informācijas apjomu, ar kuru Informācijas sistēmu tiešsaistes režīmā nodrošinās Valsts zemes dienests, tiks apzināts nepieciešamā finansējuma apjoms izmaiņu izstrādei programmnodrošinājumā un meklēts risinājums finansējuma avotam.  Ņemot vērā minēto, nepieciešams pagarināt protokollēmuma 3.punktā dotā uzdevuma termiņu līdz 2019.gada 1.augustam. |
| 2. | Valsts sekretāru sanāksmes datums un numurs | Nav attiecināms. |
| 3. | Informācija par saskaņojumiem | Nav attiecināms. |
| 4. | Informācija par saskaņojumu ar Eiropas Savienības institūcijām | Nav attiecināms. |
| 5. | Politikas joma | Publiskās pārvaldes politika. |
| 6. | Atbildīgā amatpersona | Finanšu ministrijas Juridiskā departamenta Iepirkumu politikas un valsts nekustamo īpašumu pārvaldīšanas politikas nodaļas vecākā eksperte Sabīne Ālmane;  valsts akciju sabiedrības „Valsts nekustamie īpašumi” Juridiskās pārvaldes Tiesību aktu daļas vadītāja Jana Upeniece. |
| 7. | Uzaicināmās personas | Finanšu ministrijas Juridiskā departamenta direktors Artis Lapiņš;  Valsts akciju sabiedrības „Valsts nekustamie īpašumi” Juridiskās pārvaldes Tiesību aktu daļas vadītāja Jana Upeniece. |
| 8. | Projekta ierobežotas pieejamības statuss | Protokollēmuma projektam nav piešķirts ierobežotas pieejamības statuss. |
| 9. | Cita informācija | Nav. |

# Pielikumā:

Ministru kabineta sēdes protokollēmuma projekts (datne: FMProt\_080119\_MKprot\_MKNgroz.docx) uz 1 lp.

Finanšu ministre D.Reizniece-Ozola

Ālmane 67095597

Sabine.Almane@fm.gov.lv